Pojem alternatívna sankcia stricto sensu nie je ekvivalentom pojmu "alternatívny trest", pretože pojem "sankcia" je širším pojmom a vzťahuje sa aj na iné odvetvia práva (napr. správne právo), resp. na trestné sankcie, ktoré nie sú trestami (ochranné opatrenia). Keďže alternatívny trest označuje výlučne alternatívu k inému "trestu", je pojem alternatívna sankcia nepresný a zavádzajúci a odborná prax v SR ho spravidla nepoužíva, používa sa skôr v českom prostredí. Z uvedeného vyplýva, že "alternatívne sankcie" pokrývajú širší rozsah opatrení, ako len alternatívne tresty (k pojmu "alternatívne tresty" pozri príslušnú definíciu). V zmysle predmetnej českej definície sa však medzi alternatívne sankcie radia aj opatrenia, ktoré nemajú charakter sankcie, preto správnejší pojem je "alternatívne opatrenie".
Sankcie podľa tohto zákona sú tresty a ochranné opatrenia, ktoré sú právnym následkom spáchaného trestného činu alebo činu inak trestného.
§ 31 ods. 1 zákona č. 300/2005 Z. z. (Trestný zákon).
inštitút trestného práva, ktorý zahŕňa jednak alternatívne tresty, ale aj ďalšie alternatívne inštitúty trestného práva, ktorých účelom je neuložiť páchateľovi nepodmienečný trest odňatia slobody, ide o širší rozsah inštitútov, ako len alternatívne tresty, patria sem tiež ďalšie hmotnoprávne inštitúty (upustenie od potrestania) a procesnoprávne inštitúty (podmienečné zastavenie trestného stíhania, zmier)
PODĽA: Hendrych, D. a kol.: Právnický slovník. 3. podstatne rozšírené vydanie. Praha: C. H. Beck 2009.